Mary Ann Cotton

Mary Ann Cotton os. Robson, tunnettu myös avioituneena nimillä Mary Ann Mowbray, Mary Ann Ward ja Mary Ann Robinson (31. lokakuuta? 1832 Low Moorsley, County Durham, Iso-Britannian kuningaskunta – 24. maaliskuuta 1873 Durhamin vankila, Durham, Yhdistynyt kuningaskunta) oli englantilainen sairaanhoitaja ja täysihoitolan pitäjä.
Hänen epäillään olleen Britannian tuotteliain naispuolinen sarjamurhaaja, joka ennen kiinnijäämistään surmasi 21 henkilöä, joista 11 oli hänen omia lapsiaan, oma sisar ja oma äiti, neljä aviomiestä ja näiden lapsia.
Monet Mary Ann Cottonin elämään liittyvät asiat, kuten tarkka syntymäpaivä, ovat huonosti dokumentoituja ja ne ovat antaneet hänen kiinnijäämisensä jälkeen paljon tilaa spekulaatioille. 
Ensimmäinen ja toinen avioliitto.
Mary Ann Robson työskenteli sairaanhoitajana ja pukuompelijana vuoteen 1852 saakka, kunnes avioitui William Mowbrayn kanssa vuonna 1852. Heille syntyi kaikkiaan kahdeksan tai yhdeksän lasta. Perhettä kohtasi onnettomuus, kun heidän lapsistaan neljä kuoli suolistotulehdukseen vuonna 1856. Surun murtama Mowbray otti tuolloin itselleen sekä kolmelle lapselleen kalliin henkivakuutuksen. Vuonna 1864 William Mowbray kuoli suolistotulehdukseen samoin kuin kaksi kolmesta vielä elossa olleesta lapsesta. Leski Mary Ann Mowbray nosti tuolloin henkivakuutusrahat, ja jätti henkiin jääneen tyttärensä äitinsä hoiviin.
Mary Ann työskenteli tämän jälkeen sairaanhoitajana läheisessä Sunderlandin sairaalassa, ja vuonna 1865 hän meni naimisiin potilaansa George Wardin kanssa. Vain vuotta myöhemmin myös Ward oli kuollut ja leski sai jälleen henkivakuutusrahat.
Seuraavat avioliitot ja murhat.
Jäätyään leskeksi Mary Ann Ward sai töitä leskimies James Robinsonin taloudenhoitajana. Muutama viikko Mary Annin tulosta Robinsonin talouteen, yksi Robinsonin viidestä lapsesta kuoli suolistotulehdukseen, jonka oireilla oli yhteneväisyyttä arsenikkimyrkytyksen kanssa. Samana vuonna Mary Ann vieraili vanhan äitinsä luona, joka kuoli yllättäen viikko tyttärensä vierailun jälkeen.
Äitinsä kuoltua Mary Ann meni vuonna 1867 naimisiin työnantajansa James Robinsonin kanssa. Hän muutti tyttärensä kanssa Robinsonin luo. Huhtikuussa 1867 Mary Annin oma tytär Mobrayn kanssa ja kaksi Robinsonin lasta kuolivat. Vaimo painosti nyt aviomiestään ottamaan henkivakuutuksen, joka ei tähän kuitenkaan suostunut. Heille syntyi kaksi lasta, joista toinen jäi eloon. Vuonna 1869 Robinson huomasi Mary Annin varastavan häneltä rahaa ja hän joko käski vaimonsa poistua taloudestaan tai eräiden tietojen mukaan poistui talosta itse peläten oman henkensä puolesta.
Kodittomaksi vähäksi aikaa jäänyt Mary Ann solmi jälleen uuden avioliiton syyskuussa 1870. Samana vuonna kuolivat myös hänen sisarensa ja nuorin lapsensa. Mary Ann Cotton vaati uutta aviomiestään Fredrick Cottonia ottamaan henkivakuutuksen. Avioliitto solmittiin, vaikka Mary Ann oli yhä virallisesti naimisissa James Robinsonin kanssa. Vuoden loppuun mennessä Fredrick Cotton ja kaksi hänen lastaan olivat kuolleet ja Mary Ann Cotton suorastaan kiirehti saamaan henkivakuutusrahat tililleen.
Vuoden 1871 lopulla Mary Ann Cotton solmi uuden suhteen aiemman rakastajansa Joseph Natrassin kanssa, mutta alkoikin odottaa lasta John Quick-Manningille. Natrass kuoli vuonna 1872 ja Mary Ann peri hänen niukan omaisuutensa. Hän kertoili kaupungilla, ettei voi mennä naimisiin Quick-Manningin kanssa 7-vuotiaan poikapuolensa Charles Cottonin takia, mutta "tämä ei ole kauan ongelma". Kun Charles Cotton kuoli, kiinnostui poliisi tämän äitipuolesta Mary Ann Cottonista. 
Pidätys ja tuomio.
Charles Edward Cottonille tehtiin kuolinsyytutkimus ja hänen vatsastaan löydettiin arsenikkijäämiä. Kuolinsyyntutkija ilmoitti asiasta poliisille. Tämän jälkeen avattiin Joseph Natrassin ja kahden Mary Ann Cottonin lapsen haudat ja jokaisen ruumiista löydettiin arsenikkijäämiä.
Mary Ann Cotton pidätettiin ja ollessaan vankilassa hän synnytti 13. lapsensa tammikuussa 1873. Tytär oli ainoa lapsi, joka eli äitiään kauemmin. Oikeudenkäynti alkoi maaliskuussa 1873. Oikeus totesi Mary Ann Cottonin syylliseksi yhteen murhaan ja tuomitsi hänet kuolemaan. 
Rikos ja rangaistus.
Mary Ann Robson-Mowbray-Ward-Robinson-Cotton teki rikoksensa älykkäästi. Arsenikkimyrkytyksen oireet muistuttavat paljon lavantautia, lisäksi viktoriaanisena aikakautena arsenikkimyrkytykset olivat yleisiä, sillä ainetta käytettiin väriaineiden ja tapettien valmistukseen. Myrkytysonnettomuuksia tapahtui, mutta 20 kuolemaa saman naisen taloudessa oli jo aivan liikaa.
Oikeudessa puolustus yritti vedota juuri tapeteista irronneeseen arsenikkipölyyn. Mary Ann Cotton surmasi 21 henkilöä, joista 11 oli hänen omia lapsiaan. Hänet todettiin syylliseksi vain 7-vuotiaan poikapuolensa Charles Edward Cottonin murhaan. Valamiehistö mietti tapausta tunnin. Mary Ann Cotton totesi oikeudessa, ettei ole syyllinen mihinkään, vaan on ainoastaan harhaanjohdettu.
Hänet tuomittiin kuolemaan. Teloitus hirttämällä 24. maaliskuuta 1873 Durhamin vankilassa ei sujunut kuten olisi pitänyt ammattitaidottoman pyövelin vuoksi. Hirttolavan pudotusluukku oli asennettu liian matalalle eikä niska katkennut heti, joten pyöveli joutui painamaan Cottonia hartioista alaspäin ja kuolinkamppailu kesti arviolta kolme minuuttia.
Mary Ann Cottonia pidetään lääkäri Harold Shipmanin jälkeen, joka murhasi noin 250 potilastaan, Britannian pahimpana sarjamurhaajana.